I.Evaluacija i potreba za Planom djelovanja EU-a za borbu protiv droga za razdoblje od 2017. do 2020.

U Strategiji EU-a za borbu protiv droga 2013. – 2020. i s njome povezanom prvom Planu djelovanja za borbu protiv droga 2013. – 2016. utvrđeni su politički okvir i prioriteti politike EU-a u području borbe protiv droga. Tom je Strategijom uspostavljen jedinstveni okvir za borbu protiv droga u EU-u i izvan njega, utemeljen na dokazima i pet stupova koje čine:

dva glavna područja politike:

smanjenje potražnje za drogama i

smanjenje opskrbe drogama

i tri međusektorske teme:

koordinacija,

međunarodna suradnja i

istraživanje, informacije, praćenje i evaluacija.

Strategijom se od Komisije zahtijeva da „pokrene vanjsku procjenu Strategije u sredini razdoblja do 2016. radi pripreme drugog Plana djelovanja za razdoblje od 2017. do 2020.” U Europskom programu sigurnosti predviđeno je da Komisija procijeni napredak u provedbi Plana djelovanja za borbu protiv droga 2013. – 2016. i na temelju te procjene odluči hoće li predložiti novi plan djelovanja za razdoblje od 2017. do 2020.

Komisija je, uz pomoć vanjskog suradnika, od travnja do studenoga 2016. provela procjenu u sredini razdoblja Strategije EU-a za borbu protiv droga i konačnu ocjenu Plana djelovanja. Zbog njihove komplementarnosti i međusobne povezanosti ta se procjena i konačna ocjena iznose u obliku jedinstvene, sveobuhvatne evaluacije.

U ovoj se Komunikaciji navode rezultati te evaluacije i predlažu daljnji koraci. S obzirom na rezultate evaluacije Komisija je odlučila predložiti novi Plan djelovanja za razdoblje od 2017. do 2020. Na temelju rezultata evaluacije i s obzirom na to da se strateški okvir neće mijenjati prije 2020., predloženi novi Plan djelovanja ažurirana je verzija Plana djelovanja Europske unije za borbu protiv droga 2013. – 2016. s nizom izmjena. U njemu se odražavaju rezultati i preporuke koje je Komisija smatrala relevantnima na temelju procjene te niz dodatnih mjera za rješavanje novih prioriteta koji nisu na dostatan način obuhvaćeni prethodnim Planom djelovanja, ali su bitni u kontekstu izazova s kojima se države članice EU-a trenutačno suočavaju. Nacrt Plana djelovanja za borbu protiv droga za razdoblje od 2017. do 2020. koji Komisija predlaže nalazi se u Prilogu.

II.Kontekst

Tržište nedopuštenih droga najdinamičnije je kriminalno tržište, kako je potvrđeno i u Europskom programu sigurnosti. Procjenjuje se da građani EU-a svake godine troše više od 24 milijarde eura na nedopuštene droge. Cijena ovisnosti o drogama koju plaćaju ljudi i društvo vrlo je visoka, kao i s ovisnošću povezani troškovi za javno zdravstvo (sprečavanje zlouporabe droga, zdravstvena zaštita i liječenje), javnu sigurnost, okoliš i produktivnost rada.

U pogledu potražnje za drogama, upotreba nedopuštenih droga i dalje je jedna od najdugotrajnijih prijetnji našem društvu te izravno i neizravno utječe na živote milijunā ljudi. Najmanje 83,2 milijuna Europljana priznaje da su konzumirali kanabis najmanje jednom u životu, dok je 17,1 milijun odnosno 12 milijuna ljudi probalo kokain odnosno amfetamine. Usto, 1,3 milijuna odraslih korisnici su visokorizičnih opioida. Učestalost zabilježene uporabe visokorizičnih opioida stabilizirala se, a u nekim zemljama i smanjila. Prevalencija zaraznih bolesti općenito se smanjuje od 2013. Procjenjuje se da je u Europskoj uniji 2014. od predoziranja umrlo najmanje 6 800 osoba. Drogu najvećim dijelom konzumiraju mladi (u dobi od 15 do 34 godina); procjenjuje se da je prošle godine 17,8 milijuna mlađih odraslih osoba konzumiralo droge. Čini se da se od 2013. povećava broj smrtnih slučajeva povezanih s drogama, a učestalost konzumacije droga ne smanjuje se.

U pogledu opskrbe drogama, tijekom protekle četiri godine nove psihoaktivne tvari sve su dostupnije na otvorenom tržištu i/ili internetu, što je ozbiljna prijetnja zdravlju. Ukupno je 98 novih psihoaktivnih tvari otkriveno 2015., čime se broj novih tvari koje se prate povećao na više od 560, od čega je 70 % tvari otkriveno u posljednjih pet godina. Zabilježeni broj zapljena nedopuštenih droga 2013. i 2014. nije se znatno promijenio u usporedbi s godinom ranije, ali je zaplijenjena veća ukupna količina droge.

U pogledu koordinacije, mehanizmi na razini EU-a, od kojih je većina starija od trenutačne Strategije, djelotvorni su. Najvažnije koordinacijsko tijelo, Horizontalna radna skupina za droge Vijeća EU-a (HDG), smatra se djelotvornim u praćenju provedbe Plana djelovanja i olakšavanju dijaloga o stanju fenomena droga u Europi. Postoje dokazi o dosljednom i kontinuiranom radu od predsjedništva do predsjedništva. Uz to, sve države članice EU-a izvijestile su da su organizacije civilnog društva bile uključene u razvoj, praćenje i/ili ocjenjivanje njihovih nacionalnih politika borbe protiv droga.

U pogledu međunarodne suradnje, prioriteti koji se odnose na droge uključeni su u vanjske politike, strategije i mjere EU-a usmjerene na treće zemlje i regije. Osim toga, proteklih je godina poboljšana suradnja EU-a radi jedinstvenog nastupa u međunarodnim forumima.

Na kraju, u pogledu informacija, istraživanja, praćenja i evaluacije tijekom proteklih je pet godina EU u okviru različitih mehanizama financiranja podupirao niz istraživačkih projekata kojima su obuhvaćeni različiti aspekti problema droga i s tim problemom povezane discipline. Potrebna su trajna nastojanja kako bi se prioriteti Strategije i Plana djelovanja preveli u istraživanje. Uspostava i rad sustava ranog upozorenja o novim psihoaktivnim tvarima u okviru Europskog centra za praćenje droga i ovisnosti o drogama (EMCDDA) dokaz su poboljšanja razmjene forenzičkih i toksikoloških podataka na razini EU-a proteklih godina. Zahvaljujući tim ranim upozorenjima EU može donositi utemeljene i brze odluke o štetnim tvarima.